Afrikaans - Watter Soort Grond is Jy - What Kind of Dirt Are You? by Linda Sue Pochodzay Edwards
Watter Soort Grond is Jy?
"Ek wil help!"
"Ek, ook! Ek, ook!"
"Mag ek, asseblief?"
Die kinders het opgewonde saamgedrom toe Ma die pakkies saad uit die inkopiesak gehaal het.
"Ek wil die wortels hê."
"Gee my dan die pampoene."
"Maar ek wil nie die uie plant nie. Jig!"
Met 'n laggie het Ma die saad onder die kinders verdeel. "Hierdie jaar, gaan elkeen van julle jul eie tuin hê. Julle sal moet kies waar julle jul saad wil plant en julle sal verantwoordelik wees om jul eie stukkie grond nat te maak en die onkruid uit te trek. So, voor julle begin, moet julle uitgaan en noukeurig soek na die regte plek."
Daarmee het die kinders buitentoe gegaan. Hulle het rondgekyk in die voorste deel van die erf en in die agterplaas. Hulle het dinge oorweeg, soos waar die son sou opkom in die oggend en of die tuinslang sou kon bykom. Elke kind het die perfekte plek gekies om 'n tuin te plant.
Jerry het gesorg dat hy die grond baie goed omgespit het. Hy het al die onkruid en klippe wat hy gekry het, uitgehaal en die agterkant van die pakkie saad gelees om seker te maak, dat die saadjies diep genoeg geplant word. Hy het getrou sy tuin versorg die hele somer lank. Op die warmste dae, toe die ander nie in hulle tuine wou werk nie, kon jy hom buite kry waar hy ywerig gewerk het.
Sally het goed begin. Sy het ook seker gemaak haar tuin was in goeie grond geplant en dat al die klippe en onkruid verwyder was. Met verloop van tyd, het sy egter belangstelling in haar plante verloor. Ander dinge het vir haar meer belangrik geword. In plaas van om in die tuin te werk op daardie warm somersdae, het sy verkies om haar tyd deur te bring om met haar vriendinne oor die foon te gesels. Dit het nie lank geneem vir die onkruid om groot te word en haar tuin oor te neem nie. Gou het dit te moeilik geword om te sien watter plante onkruid en watter die groente was.
Billy het nie gedink hy hoef soveel moeite te doen nie. Hy het nie besef hoe belangrik goeie grond was nie. Hy wou nie diep grawe nie, omdat klippe in die pad was en dit was moeilik om dit uit te grawe. Daarom het hy dit net daar gelos en probeer om sy saadjies rondom die klippe te plant.
Dan was daar Jill. Sy het haar saadjies geneem en dit net bo-oor die grond gesaai. Sy het gou belangstelling verloor en het nie eers die moeite gedoen om te probeer om haar tuin te versorg die res van die somer nie.
Neem nou 'n paar minute om te dink aan watter soort oes elkeen van die kinders sou kry uit hul tuine, wanneer die somer verby was en dit tyd was om ryp groente te pluk.
As jy geraai het dat Jerry 'n goeie oes gehad het, is jy heeltemal reg. Hy het baie groente gehad. Trouens, hy kon 'n tafel voor sy huis opstel en daarvan aan die bure verkoop.
Sally het 'n paar goeie groentes gehad, maar die meeste van hulle was klein, omdat die onkruid grootgeword het en van die voedingstowwe uit die grond opgeneem het. Sy kon niks van haar groente verkoop nie, want die mense het Jerry s'n gekoop.
Billy het nie baie gehad om te pluk nie. Sy plante het min grond rondom hulle gehad en aan die begin het dit gelyk of hulle sou groei, maar toe die baie warm dae gekom het, kon die arme plante nie meer lewe nie. Hulle het verwelk en doodgegaan.
Ongelukkig het Jill niks groente gehad teen die einde van die somer nie. Onthou jy hoe sy haar saadjies bo-op die grond gesaai het? Wel, die voëls het gekom en het 'n lekker middagete daarvan gehad. Hulle het niks saadjies laat oorbly om op te groei tot plante nie.
Jesus het 'n storie, wat 'n mens 'n gelykenis noem, vertel oor vier soorte grond. 'n Plaasboer het na sy lande gegaan om saad te saai. Sommige van die saad het bo-op die grond geval en die voëls het gekom en alles opgevreet. Sommige van die saad het in die klipperige grond gegroei en hulle het vinnig opgekom, maar in doodgegaan in die hitte van die son. Sommige van die saad het probeer groei daar waar daar onkruid was, en natuurlik het hulle nie goed gegroei nie. Dan was daar sommige van die saad wat in die goeie grond geval het en hulle het sterk en lank gegroei en daar het baie graan van hulle gekom.
Jesus het vertel wat die gelykenis beteken. Hy het gesê dat die verskillende soorte grond soos verskillende soorte mense is, en die saad is soos die Bybel of die Woord van God.
Wanneer sommige mense die Woord van God hoor, probeer hulle nie eers luister of verstaan nie. Die duiwel neem die Woord van God van hulle af weg en maak dat hulle dit vergeet, net soos die voëls wat die saad, wat bo-op die grond geval het, opgevreet het.
Sommige mense is soos die klipperige grond. Hulle hoor die Woord van God en wil reg doen, maar hulle gee gou moed op.
Ander mense wil na die Woord van God luister en probeer om te onthou om die Bybel te gehoorsaam en die regte dinge te doen, maar ander dinge interesseer hulle meer. Soos onkruid wat in die tuin groei, het hulle te veel ander aktiwiteite wat hulle tyd in beslag neem. Daarom leer hulle net 'n bietjie van God en Sy Woord, maar hulle groei nie baie sterk nie.
Dan is daar die mense wat soos die goeie grond. Hulle hoor God se Woord en hulle werk hard om dit te verstaan. Hulle wil God gehoorsaam en hulle hou aan om te probeer om meer te leer, sodat hulle sterk genoeg kan groei om vir ander mense alles van Hom te vertel.
1. Watter soort grond is jy?
2. Watter soort grond wil jy wees?
3. Wat moet jy doen om goeie grond te word?
Dit is baie belangrik om God se Woord te hoor en Hom te gehoorsaam.
"Maar julle moet toeneem in die genade en kennis van onse Here en Saligmaker, Jesus Christus" (2 Petrus 3:18).